Hêzên Sûrî Ketine Gûndekî Nêzîkî Sinora Tirkîyê
Şahîdan got, îro leşkerên Sûrî ketin gundê Xerbet El Jouz nêzîkî sinora Tirkîyê
Li Sûrîyê, bizavkar dibêjin leşker û tank ketine gundekî nêzîkî sinora Tirkîyê, li vê demê ku dîplomatên Yekîtîya Ewrupî amadekarîyan dikin bo berfirehkirina toleyên li dijî Sûrîyê. Îro Pêncşemê, şahîdan got, leşkeran ketine gundê Xerbet El Jouz, di berdewamîya tepeserkirina serhildana demokrasîxwaz ya ku li meha 3 Adarê destpê kir. Tirkîyê kamp vedane ji bo hewandina 10.000 hezar hemwelatîyên Sûrî ku ji tund û tûjîyê revîyane. Her li vê demê, dîplomatên Yekîtîya Ewrupayî dibêjin, yekîtîya 27 endamî li ber e îro Pêncşemê toleyên nû li dijî 7 kesan pesend bike ku 3 Îranî jî di nav wan de ne. Tê ragihandin, sibehî Înîyê ew tole bêne cîh kirin. Do Çarşemê, dîplomatan gotibû, navê wan 7 kesan dê bikeve lîsta 23 kesîtîyên Yekîtîya Ewrupî, milk û samanê wan ragirtîne û bend kirin danayî ser hatin û çûna wan. Nave serokê Sûrî Beşar Esed jî di lîstê de ye. Şik û guman heye ku 3 welatîyên Îranî û kesên nû tole li ser wan hatîn danan, dezgehên leşkerî û alîkarîya ji hikumeta Sûrî re ber dest dikin, jibo jinavbirina bizava rikaber ku heta niha 1.400 kes tê de hatine kuştin. Wezîrê Derve yê Sûrî Welîd Mualim pêngava Y. E şermezar kir û got, ew zîyanê digehîne jîyana xelkê Sûrî û wekî kiryareke şerî tê hejmartin.